অর্থনৈতিক রিপোর্টার : মে মাসে সার্বিক মূল্যস্ফীতি পয়েন্ট টু পয়েন্ট ভিত্তিতে দাঁড়িয়েছে ৫ দশমিক ৪৫ শতাংশ। মূল্যস্ফীতির এ হার গত ১০ বছরের মধ্যে সর্বনিম্ন বলে জানিয়েছেন পরিকল্পনামন্ত্রী আ হ ম মুস্তফা কামাল। সোমবার রাজধানীর শেরেবাংলা নগরের এনইসি সম্মেলন কক্ষে মিট দ্য প্রেস অনুষ্ঠানে পরিকল্পনামন্ত্রী আ হ ম মুস্তফা কামাল মূল্যস্ফীতির পরিসংখ্যান তুলে ধরেন। এ সময় বাংলাদেশ পরিসংখ্যান ব্যুরোর মহাপরিচালক মোহাম্মদ আব্দুল ওয়াজেদ, পরিকল্পনা সচিব তারিক-উল-ইসলাম, সাধারণ অর্থনীতি বিভাগের সিনিয়র সদস্য ড. শামসুল আলম এবং আইএমইডির সচিব ফরিদ উদ্দিন চৌধুরী উপস্থিত ছিলেন।